Rigshospitalet har analyseret en halspodning fra en patient og bekræfter nu, at prøven var positiv for coronavirus. Andet tilfælde af coronavirus er hermed konstateret i Danmark.

Det oplyser Sundhedsstyrelsen på sin hjemmeside.

Kontakt lægen, hvis: Du har været i Norditalien, Kina, Singapore, Iran og Japan inden for de seneste 14 dage.

Føler dig syg med feber, hoste og åndenød eller influenzalignende symptomer.

... Og lad være med at møde op i venteværelset. Ring eller skriv til din læge. Kilde: Lars Østergaard, Infektionsmedicinsk Afdeling, AUH.

Manden kom hjem fra skiferie i Norditalien den 15. februar og blev syg med hoste og feber tre dage efter sin hjemkomst. Det fremgår ikke, hvor i Norditalien den smittede har været på skiferie.

Vedkommende henvendte sig til sin egen læge i går og blev henvist til Rigshospitalet.

- Vores strategi er fortsat, at vi hurtigt inddæmmer smittespredningen ved at diagnosticere COVID-19 og behandler patienten under isolation, samtidig med at vi opsporer og håndterer de personer, der har haft tæt kontakt med de smittede, siger direktør i Sundhedsstyrelsen, Søren Brostrøm.

I hjemmekarantæne

Rigshospitalet vil være i daglig kontakt med personen, og Styrelsen for Patientsikkerhed har sat vedkommende i hjemmeisolation med daglig tæt kontrol.

- Samtidig er vi gået i gang med at opspore alle kontakter, han har haft, mens han har været syg, siger direktør i Styrelsen for Patientsikkerhed, Anne-Marie Vangsted.

Det er jo klart, at jo flere dage man har været smittet og bevæget sig rundt, jo flere kontakter kan man have været tæt på. Og de kontakter er vi i gang med at opspore nu. Anne-Marie Vangsted, direktør i Styrelsen for Patientsikkerhed

Manden har bevæget sig rundt i omkring 10 dage, fra han blev syg, til han opsøgte sin læge. Og det gør ikke risikoanalysen lettere, forklarer hun.

- Det er jo klart, at jo flere dage man har været smittet og bevæget sig rundt, jo flere kontakter kan man have været tæt på. Og de kontakter er vi i gang med at opspore nu, siger Anne-Marie Vangsted.

Myndighederne kommer helt konkret til at udspørge patienten om, hvad han har lavet, siden han kom hjem, og hvem han har været i kontakt med.

- Og så laver vi en lang liste og vurderer, hvem vi så bør ringe til. Dem kontakter vi så og vurderer i hvert enkelte tilfælde, hvor tæt man har været på den pågældende patient, og om det giver anledning til at sende personen i hjemmekarantæne ud fra en risikovurdering og et forsigtighedsprincip, siger hun.

Første tilfælde var TV2-ansat

Torsdag blev det første danske smittetilfælde bekræftet.

Her er der tale om TV2-ansat Jakob Tage Ramlyng, der lige var kommet hjem fra skiferie med familien i Lombardiet.